*Za ostala značenja, vidi Ghostbusters (razvrstavanje).*

***Istjerivači duhova*** (eng. *Ghostbusters*) američka je fantastična komedija iz 1984. koju je režirao Ivan Reitman prema scenariju kojeg su napisali Dan Aykroyd i Harold Ramis. Uz Aykroyda i Ramisa, glavnu ulogu tumači Bill Murray. *Istjerivači duhova* postali su najkomercijalniji film 1984. godine zaradivši gotovo 240 milijuna $ u kinima SAD-a a polučili su jedan nastavak - *Istjerivači duhova 2* - dvije animirane serije - *The Real Ghostbusters* i *Extreme Ghostbusters* - kao i *reboot* - *Ghostbusters* - te postigli razmjerno velike pohvale kritičara koji su hvalili spoj komedije i strave. Priča se vrti oko četvorice znanstvenika koji uz pomoć posebne opreme hvataju duhove po New Yorku.

2000. su čitatelji časopisa *Total Film* proglasili film 44. najboljom komedijom svih vremena, Američki filmski institut ga je stavio na 28. mjesto na listi *100 godina...100 smijeha*, u 2005. ga je **IGN** proglasio "*najboljom komedijom svih vremena*" a 2006. ga je **Bravo** stavio na 56. mjesto na listi "*100 najsmješnijih filmova*" Pokušaji snimanja trećeg nastavka nisu urodili plodom preko dva desetljeća, dijelom zbog protivljenja Murrayja da reprizira ulogu po treći put, dijelom zbog nepostojanja novog scenarija, no autor Aykroyd je 2009. ponovno pokrenuo pokušaj a Reitman je 2011. dobio izmijenjenu verziju novog scenarija kojeg je ocijenio "vrlo dobrim". *Istjerivači duhova* su se našli na raznim listama najboljih filmova 1980-ih.

Sadržaj
-------

New York. Profesori parapsihologije **Peter**, **Ray** i **Egon** u jednoj knjižnici otkriju pravog duha i nakon paničnog straha i bijega izračunaju da bi bilo moguće sa određenom opremom uhvatiti duhove i držati ih neograničeno dugo u posebnoj komori, no baš tada bivaju izbačeni iz sveučilišta pa stoga odluče otvoriti vlastiti posao kao "istjerivači duhova" u kojem bi lovili sablasti i demone po New Yorku i tako ljude riješili njihovih eskapada. Isprva ih nitko ne shvaća ozbiljno a nemaju ni poziva od ljudi koji traže njihove usluge. No baš kada odluče zatvoriti poduzeće, dobiju poziv od menadžera jednog hotela u kojemu neki zeleni duh terorizira goste. Nakon početne nesigurnosti, istjerivači duhova uspiju uhvatiti zelenog duha. Ubrzo im posao procvijeta i počne ih tražiti cijeli grad.

Peter se zaljubi u svoju mušteriju Danu, no ona biva opsjednuta zlim duhom Zuulom, kojem upravlja zli **Gozer**, bog drevnih Sumerana. Usto, i Danin susjed Louis je postao opsjednut od Gozerovog demona Vinza Clortha te se ujedinio sa Danom kako bi zajedno formirali portal koji bi omogućio da se Gozer pojavi na zemlji. Peter, Ray, Egon i novi član Winston krenu kako bi spasili svijet. Pojave se na krovu Daninog stana i napadnu Gozera, koji je poprimio obik žene, no ovaj na njih pošalje ogromnog duha od sljezi "Stay puft". Ipak, istjerivači duhova prekriže svoje laserske zrake i prouzroče inverziju protona što uništi portal. Na kraju spase Danu i Louisa te izađu van na slavlje gomile ljudi.

Filmska ekipa
-------------

* **Ivan Reitman**, redatelj
* **Bill Murray** kao **Peter Venkman**
* **Dan Aykroyd** kao **Ray Stantz**
* **Sigourney Weaver** kao **Dana Barrett**
* **Harold Ramis** kao **Egon Spengler**
* **Rick Moranis** kao **Louis Tully**
* **Ernie Hudson** kao **Winston Zeddemore**
* **William Atherton** kao **Walter Peck**
* **Slavitza Jovan** kao **Gozer**
* **Annie Potts** kao **Janine Melnitz**
* **Larry King** kao **Larry King**

Nagrade
-------

*Istjerivači duhova* su nominirani za dva Oscara: za najbolje vizualne efekte (Richard Edlund, John Bruno, Mark Vargo, Chuck Gaspar) te za najbolju izvornu pjesmu, *Ghostbusters* (Ray Parker Jr.). Zlatni globus nominirao je film u tri kategorije: za najbolji film - komedija ili mjuzikl, glavnog glumca u komediji ili mjuziklu (Bill Murray) i najbolju izvornu pjesmu, *Ghostbusters*.

Nominirani su i za nagradu BAFTA u kategoriji najboljih vizualnih efekata, dok je Ray Parker Jr. osvojio kip u kategoriji najbolje izvorne pjesme, *Ghostbusters*. Osvojili su i nagrada Saturn za najbolji fantastični film, jedinu nominaciju koju su dobili, ali i pobijedili u njoj.

Produkcija
----------

Vatrogasna stanica u kojoj je sniman film
Ideju za film Aykroyd je našao u svojoj vlastitoj fascinaciji s paranormalnim i tu je priču zamislio kao ponovnu filmsku suradnju između sebe i prijatelja Johna Belushija, kolege iz humoristične emisije *Saturday Night Live*. Originalna priča, koju je napisao Aykroyd, bila je vrlo različita od onoga što je na kraju snimio. U toj ranoj verziji, grupa *Istjerivača duhova* putovala je kroz vrijeme, prostor i ostale dimenzije u kojima se nalaze ogromni duhovi (od kojih je „Stay-Puft" duh od sljezi bio samo jedan od mnogih). Također, *Istjerivači duhova* nosili su SWAT odjela i koristili štapiće umjesto tehničke opreme kako bi se borili sa duhovima. Raniji „storyboard" pokazuje ih kako nose kacige za nerede s pokretnim transparentnim vizirima.

Aykroyd je predstavio svoju priču redatelju-producentu Ivanu Reitmanu, kojemu se svidjela osnovna ideja, ali je odmah uočio proračunske nemogućnosti zahtijeva Aykroydovog prvog nacrta scenarija. Na Reitmanov prijedlog, priča je dobila veliku promjenu, te se s vremenom razvila u konačni scenarij koji su Aykroyd i Harold Ramis napisali tijekom tri tjedna kreativne rasprave u skloništu otoka Martha's Vineyard između svibnja i lipnja 1982. Aykroyd i Ramis su isprva napisali scenarij s ulogama napisanima posebno za Belushija (Peter Venkman), Eddieja Murphyja (Winston Zeddemore) i Johna Candyja (Louis Tully). Međutim, Belushi je umro za vrijeme pisanja scenarija, a ni Murphy niti Candy nisu se odlučili obvezati za film (Candy pogotovo nije razumio svoju ulogu te je predlagao glumiti Louisa kao vlasnika hrpa pasa koji ima čudan naglasak, što je Reitmanu bilo neprimjereno), tako da su Aykroyd i Ramis napravili neke promjene tog osnovnog, ZF orijentiranog sinopsisa za njihov konačan scenarij.

Louis Tully je prvobitno zamišljen kao konzervativni poslovni čovjek u odijelu, ali je malo izmijenjen kada je Rick Moranis dobio tu ulogu. Gozer se isprva trebao pojaviti u obliku fiktivnog lika Ive Shandora kao prosječan čovjek u odijelu kojeg je trebao glumiti Paul Reubens. Na kraju, tu je ulogu odigrala jugoslavenska manekenka Slavitza Jovan. Na nagovor Ramisa, koji je s njim surađivao u filmovima *Golf klub* i *Narednik će poludjeti*, Bill Murray je preuzeo ulogu Petera umjesto Belushija.

Ramis nije imao namjeru igrati bilo kakvu ulogu u filmu pošto je planirao samo pomoći Aykroydu napisati scenarij. Međutim, ekipa je imala problema naći pravog glumca za ulogu Egona Spenglera, čak i nakon što su poznati glumci (Chevy Chase, Michael Keaton, Christopher Walken, John Lithgow, Christopher Lloyd i Jeff Goldblum) počeli dolaziti u obzir. Osjećajući da je znao lik najbolje jer ga je stvorio, Ramis je na kraju ipak prihvatio ulogu Egona. Prema njegovim riječima, ta ga je uloga vratila natrag u glumačke vode, kada se u to vrijeme počeo prilagođavati samo na pisanje scenarija i režiranje. Opisao je Egona kao "*Spocka novog vijeka*".

Murphy je morao odbiti ulogu Winstona pošto je tada već snimao film *Policajac s Beverly Hillsa* u isto vrijeme. Da je Murphy dobio ulogu, Winston bi se zaposlio mnogo ranije u filmu, te bi pratio trio u lovu na zelenog duha Slimera u hotelu koji bi ga „usluzio" umjesto Petera Venkmana. Kada je ulogu preuzeo Ernie Hudson, odlučeno je da ga se dovede u kasnijoj fazi priče koja označava kako se ekipa bori kako bi išli ukorak sa izbijanjem pošasti duhova.
Tijekom snimanja, uočen je problem kada je otkriveno da već postoji jedna televizijska emisija sa istim naslovom, *The Ghost Busters* iz 1975. od studija Filmation za TV kuću CBS. Columbia Pictures studio pripremio je popis alternativnih naslova za svaki slučaj da ne mogu osigurati prava, no nakon snimanja završne bitke u kojoj je gomila vikala „Istjerivači duhova!", producenti su odlučili da obavezno moraju otkupiti prava na naslov.

Odjek
-----

*Istjerivači duhova* su pušteni u kino distribuciju 8. lipnja 1984. u 1.339 kino dvorana diljem SAD-a te su tijekom prvog vikenda postigli 13,6 milijuna $ zarade. i 23 milijuna $ tijekom svojeg prvog tjedna, u to vrijeme novi rekord za studio. Film je bio na 1. mjestu na kino blagajnama pet tjedana zaredom, zaradivši 99,8 milijuna $ tijekom tog razdoblja. Nakon što je sedam tjedana bio broj jedan, naposlijetku je konačnu skinut i prebačen na drugo mjesto pojavom filma *Grimizna kiša* u kojem glumi Prince, a dotad je već zaradio 142,6 millijuna $, što je bilo dovoljno da već bude drugi najkomercijalniji film godine do tada, odmah nakon filma *Indiana Jones i ukleti hram*. Međutim, *Istjerivači duhova* su ponovno zadobili prvo mjesto na kino blagajnama sljedeći tjedan, i onda opet tjedan dana nakon toga.

Sveukupno je film zaradio 229,2 millijuna $ u američkim kinima, čime je postao drugi najkomercijalniji film 1984. odmah nakon komedije *Policajac s Beverly Hillsa*. U to vrijeme, to ga je svrstalo među 10 financijski najuspješnijih filmova u filmskoj povijesti. Međutim, film je ponovno nakratko pušten u kino distribuciju 1985. i zaradio dodatnih 9 milijuna $, čime se sveukupno njegova zarada popela na 238.6 milijuna $, čime je pretekao *Policajca s Beverly Hillsa* i postao 6. najkomercijalniji film 1980-ih najkomercijalnija komedija istog desetljeća.

Film je ostao popularan u modernoj kulturi. Tome u prilog svjedoče i *Freddy VS Ghostbusters* (2004.) i *Return of the Ghostbusters* (2006.), dva neslužbena kratka neprofitna filma obožavatelja koja su snimljena po originalnom filmu.

Kritike
-------

> Neosporno jedna od najboljih komedija 1980-ih, *Istjerivači duhova* Ivana Reitmana su mega-klasik koji je omiljen među raznim skupinama. Precijenjen? Ne bi rekao...Ovo je film koji je kombinirao najbolje vrline komedije u stilu showa Saturday Night Live, samo što ga je pomiješao sa hororom i ZF mentalitetom koji funkcionira danas jednako dobro kao i prije. Prepun bezbroj dijaloga vrijednih citiranja, zgodnih specijalnih efekata i odličnih nastupa Billa Murraya, Dana Aykroyda, Sigourney Weaver...Mogao bi govoriti danima i danima o kinematografijskoj slatkoći (prvog) filma "Istjerivači duhova", no suočimo se sa činjenicama: svi smo ga vidjeli. I skoro svi ga volimo*"*
> 
> *– Scott Weinberg*

> Više pažnje je posvećeno specijalnim efektima nego humoru.
> 
> – Janet Maslin

> Da nije bilo Murrayja (i zasluge scenarista Harolda Ramisa), "Istjerivači duhova" ne bi bili takav klasik komedije. Praktički svaka njegova izjava je urnebesna i može se citirati! To je kao da se Murray našao usred svih ovih nevjerojatnih situacija ali uvijek ima duhovitu izjavu ili sakrastičnu primjedbu koju može upotrijebiti.
> 
> – Kevin N. Laforest

> Istjerivači duhova" su jedan od rijetkih holivudskih filmova kod kojih je originalna, krhka komična vizija preživjela u multimilijunsko dolarskoj produkciji...Rijetko kada je film tako skup podario tako puno pamtljivih dijaloga.
> 
> – Roger Ebert

> Inventivni komični koncept Dana Aykroyda u filmu *Istjerivači duhova* privukao je zvjezdanu ekipu te je lansirao klasik u kinematografiji 80-ih.
> 
> – Peter Canavese

Izvori
------

1. ↑  „Box office statistics for 1984 - Ghostbusters". Box office mojo. Pristupljeno 19. siječnja 2010.
2. ↑  American Film Institute (14. lipnja 2000). „America's 100 Greatest Comedies 100 YEARS...100 LAUGHS". Filmsite.org. Pristupljeno 2007-01-07.
3. ↑  „Comedy's top 100 films". BBC News. 9. kolovoza 2001. Pristupljeno 19. siječnja 2010.
4. ↑  IGN: Top 25 Comedies
5. ↑  „BRAVO's 100 funniest movies". Arhivirano iz originala na datum 2007-10-29. Pristupljeno 2010-11-22.
6. ↑  „Ivan Reitman Says 'Ghostbusters 3' Script Is Ready". Associated Press. 8. siječnja 2011. Pristupljeno 10. siječnja 2011. [*mrtav link*]
7. ↑  „The Greatest Films of 1984". AMC Filmsite.org. Pristupljeno May 21, 2010.
8. ↑  „The 10 Best Movies of 1984". Film.com. Pristupljeno May 21, 2010.
9. ↑  „The Best Movies of 1984 by Rank". Films101.com. Arhivirano iz originala na datum 2012-05-30. Pristupljeno May 21, 2010.
10. ↑  „Best Films of 1984". listal.com. Arhivirano iz originala na datum 2012-09-03. Pristupljeno June 11, 2010.
11. ↑  „The 57th Academy Awards (1985) Nominees and Winners". oscars.org. 25. ožujka 1985. Arhivirano iz originala na datum 2014-10-01. Pristupljeno 22. siječnja 2013.
12. ↑  „Awards for 1985 Golden Globe". Los Angeles: Internet Movie Database. 27. siječnja 1985. Pristupljeno 22. siječnja 2013.
13. ↑  BAFTA (1985). „BAFTA for best original song written for a film - 1984". Los Angeles: bafta.org. Pristupljeno 22. siječnja 2013.
14. ↑  Shay, Don (1985). *Making Ghostbusters*, New York: New York Zoetrope. ISBN 0-918432-68-5
15. ↑  A Ghostbusters I and II DVD pack included a 28-page booklet of copies of Ghostbusters storyboards.
16. 1 2 3 4  Reitman, Ivan (2005). *Ghostbusters DVD commentary* (DVD). Coulmbia TriStar.
17. 1 2  Ramis, Harold (2005). *Ghostbusters DVD commentary* (DVD). Coulmbia TriStar.
18. ↑  „Proton Charging interview with Gozer actress, Slavitza Jovan". Arhivirano iz originala na datum 2007-09-27. Pristupljeno 01. 04. 2007.
19. ↑  Ghostbusters trivia; preuzeto 20. siječnja 2010.
20. ↑  The Ghost Busters (1975) na Internet Movie Database
21. ↑  „*Ghostbusters*". *Box Office Mojo*. Pristupljeno 04. 12. 2008.
22. ↑  Rich, Joshua (9. 06. 2000.). „High Spirits". *Entertainment Weekly*. Arhivirano iz originala na datum 2009-07-07. Pristupljeno 14. 04. 2009.
23. ↑  „*Ghostbusters* Grosses Near *Indiana Jones*". *New York Times*. 12. 07. 1984.. Pristupljeno 04. 12. 2008.
24. ↑  „*Purple Rain* Ousts *Ghostbusters* as No. 1". *New York Times*. 1. 08. 1984.. Pristupljeno 04. 12. 2008.
25. ↑  „*Ghostbusters* Regains Top Spot at Box Office". *New York Times*. 8. 08. 1984.. Pristupljeno 04. 12. 2008.
26. ↑  „1984 Domestic Grosses". *Box Office Mojo*. Pristupljeno 04. 12. 2008.
27. ↑  „All time domestic box office results". *Box Office Mojo*. Pristupljeno 04. 12. 2008.
28. ↑  „Release History for *Ghostbusters*". *Box Office Mojo*. Pristupljeno 04. 12. 2008.
29. ↑  "Freddy vs. Ghostbusters"[*mrtav link*] na Google video
30. ↑  „Return of the Ghostbusters.com". Arhivirano iz originala na datum 2019-11-21. Pristupljeno 2010-11-22.
31. ↑  Scott Weinberg. „*Ghostbusters DVD Review*". DVD clinic. Arhivirano iz originala na datum 2009-08-09. Pristupljeno 15. listopada 2008.
32. ↑  Janet Maslin. Ghostbusters; Rotten-tomatoes.com „*Ghostbusters Review*". New York Times. Pristupljeno 15. listopada 2008.
33. ↑  Kevin N. Laforest. „Ghostbusters Review". Montreal Film Journal. Pristupljeno 2011-01-18.
34. ↑  Roger Ebert, Roger Ebert; "Ghostbusters" review Preuzeto 15. listopada 2008.
35. ↑  Peter Canavese, Groucho Reviews: Ghostbusters Preuzeto 15. listopada 2008.

Eksterni linkovi
----------------

***Ghostbusters*** na Wikimedijinoj ostavi

* *Ghostbusters* na sajtu IMDb
* *Istjerivači duhova* na Rotten Tomatoes-u ()
* Ghostbusters.com Arhivirano 2009-02-22 na Wayback Machine-u
* Online scenarij "Istjerivači duhova", 7. listopada 1983.
* Ghostbusters Fans
* Video: Kako je konstruiran duh "Slimer" na YouTube
* Filmski.net

| * p
* r
* u
Filmovi koje je režirao Ivan Reitman |
| --- |
| 1970-e | 
* *Foxy Lady* (1971)
* *Cannibal Girls* (1973)
* *Meatballs* (1979)

 |
| 1980-e | 
* *Stripes* (1981)
* *Ghostbusters* (1984)
* *Legal Eagles* (1986)
* *Twins* (1988)
* *Ghostbusters II* (1989)

 |
| 1990-e | 
* *Kindergarten Cop* (1990)
* *Dave* (1993)
* *Junior* (1994)
* *Fathers' Day* (1997)
* *Six Days Seven Nights* (1998)

 |
| 2000-e | 
* *Evolution* (2001)
* *My Super Ex-Girlfriend* (2006)

 |
| 2010-e | 
* *No Strings Attached* (2011)

 |

| * p
* r
* u
Saturn za najbolji fantasy film |
| --- |
| 
* *The Golden Voyage of Sinbad* (1973)
* *Doc Savage: The Man of Bronze* (1974/75)
* *The Holes* (1976)
* *Oh, God!* (1977)
* *Heaven Can Wait* (1978)
* *The Muppet Movie* (1979)
* *Somewhere in Time* (1980)
* *Raiders of the Lost Ark* (1981)
* *The Dark Crystal* (1982)
* *Something Wicked This Way Comes* (1983)
* *Ghostbusters* (1984)
* *Ladyhawke* (1985)
* *The Boy Who Could Fly* (1986)
* *The Princess Bride* (1987)
* *Who Framed Roger Rabbit* (1988)
* *Ghost* (1989/90)
* *Edward Scissorhands* (1991)
* *Aladdin* (1992)
* *The Nightmare Before Christmas* (1993)
* *Forrest Gump* (1994)
* *Babe* (1995)
* *Dragonheart* (1996)
* *Austin Powers* (1997)
* *The Truman Show* (1998)
* *Being John Malkovich* (1999)
* *Frequency* (2000)
* *The Lord of the Rings: The Fellowship of the Ring* (2001)
* *The Lord of the Rings: The Two Towers* (2002)
* *The Lord of the Rings: The Return of the King* (2003)
* *Spider-Man 2* (2004)
* *Batman Begins* (2005)
* *Superman Returns* (2006)
* *Enchanted* (2007)
* *The Curious Case of Benjamin Button* (2008)
* *Watchmen* (2009)
* *Alice in Wonderland* (2010)
* *Harry Potter and the Deathly Hallows – Part 2* (2011)
* *Life of Pi* (2012)
* *Her* (2013)
* *The Hobbit: The Battle of the Five Armies* (2014)
* *Cinderella* (2015)
* *The Jungle Book* (2016)
* *The Shape of Water* (2017)

 |